– Nije riječ o nekontroliranim navijačkim skupinama ili grupi mladih ljudi, koji prije i poslije utakmice „okićeni“ simbolima ne tako davnih brutalnih stradanja, u hordama krstare vukovarskim gradskim četvrtima, snažno podsjećajući na Vukovar neposredno nakon pada kada su njima slični, ne samo pjevali o „klanju Hrvata“, nego, nažalost, vršili monstruozne zločine, od Veleprometovih hangara, do Ovčare. Danas je na njihovom repertoaru bila i pjesma „Nož, Žica, Srebrenica“, koja je valjda sve nas trebala podsjetiti i na druge monstruozne zločine proizašle iz velikosrpske politike – reagirali su iz Stožera za obranu hrvatskog Vukovara na sukobe srpskih i hrvatskih navijača u Vukovaru.



– Ponašanje srpske navijačke skupine rezultat je politike koju političke vođe Srba u Republici Hrvatskoj vode sustavno više od dvadeset godina, svesrdno potpomognute nacionalnom velikosrpskom državnom politikom iz Beograda. Nepoštivanje hrvatske države i hrvatskoga naroda, njezinog integriteta i zakona, kulture, običaja i povijesti..., jasno ukazuju da se te i takve politike mnogi još uvijek nisu odrekli, koristeći čak i sportske utakmice da to iskažu. Pogrešno odgojeni mladi ljudi, kako u vlastitim obiteljima, tako i kroz predškolski i školski obrazovni sustav i zlouporabu jezika i pisma, na temelju namjerno iskrivljenih interpretacija povijesnih događaja, progovaraju jezikom koji otvara i produbljuje nove podjele, a što se nesumnjivo najjasnije očituje u nedostatku osnovnog ljudskog pijeteta prema onome što se u Vukovaru dogodilo 1991. godine. Velikosrpskim političkim vođama u Hrvatskoj i Srbiji očito još uvijek nije jasno da za ono što se dogodilo Vukovaru, ali i drugdje u Hrvatskoj, odgovornost snosi fašistoidna politika koju je Srbija uporno vodila, pa i danas vodi prema svim svojim susjedima i neSrbima – stoji u priopćenju.



– Ako znamo da su uz ovakvo ponašanje svojih političkih vođa srpski nacionalisti na osnovu navodno potpuno različitog jezika i pisma kao paravana, dobili zasebne škole i djecu u svoje ruke da im prenose svoje nacionalističke poglede na svijet, trebamo li se onda čuditi kada iz tih škola izlaze mladi ljudi sa snažnim nacionalnim nabojem koji prečesto prelazi u ekstremizam i šovinizam, veći nego li ga iskazuju mladi koji u Vukovar dolaze iz same Srbije. Nisu li ove pjesme i simboli koji se ovih dana pjevaju i nose u Vukovaru i okolici simboli upravo toga ekstremizma, koji u Vukovaru danas dobiva, nažalost, sve više legitimiteta, bez jasnog i nedvosmislenog odgovora nadležnih hrvatskih institucija, kako na lokalnoj tako i na nacionalnoj razini – ističu iz Stožera.

>> \'Kada ćete shvatiti da su u Vukovaru ugrožena prava Hrvata?\'